Hytteeier Rolf Aftret fra Malvik i Sør-Trøndelag hadde stengt av hytta si for vinteren, men fikk seg litt av et sjokk da en hyttenabo sendte ham bilder av hytta hans.



– Jeg trodde virkelig ikke det jeg så. Det er ikke til å forstå.



Det var avisa Selbyggen som først skrev om hakkespett-angrepet.



Hytta ved Slindvatnet, som har fått stått i ro og fred i seks år, er nå full av hull.

– En stein hakke tullete fugl

Aftret tok med seg en takstmann opp til hytta si for å se på skadene.



– Da så vi at det var en hakkespett som har gått fullstendig løs på hytta mi.

Hakkespetten hadde hakket 12 store hull i både hytta og annekset ved siden av.

– Da vi sto i stigen for å se om isolasjonen var våt, så jeg at at hakkespetten hadde hakket løs på annekset ved siden av også. Jeg har et vindu i andre etasje, og jeg kunne se rett igjennom til den andre siden.

(Artikkelen fortsetter under bildet).

Hakkespetten har hakket seg gjennom det tre cm tykke villmarkspanelet, asfaltplaten og inn til isolasjonen, for så å begynne på nytt igjen. Foto: Privat

Må rive hele veggen

Hakkespettene var på besøk i hyttene i området for noen år tilbake også, men da hakket de bare ett eller to hull i hyttene.

– Denne gir seg jo ikke før han har spist opp hele hytta. Han liker visst hytta mi utrolig godt. Han holder jo på ennå, sier Aftret.

Ifølge hytteeieren er det bare vestveggen hakkespetten ikke har hakket i ennå.

– Jeg vet at hakkespettene som regel hakker løs på sørveggene, som står i sola, men hos meg er det verst på nordveggen. Hele veggen må jo faktisk rives ned.

– Det er oppsiktsvekkende at fuglen har gått løs så til de grader på akkurat min hytte, sier Rolf Aftret. Foto: Jon Arne Kambuås

Her er hytta før hakkespett-angrepet. Foto: Jon Arne Kambuås

Kan bli kostbart

Hytteeieren har vært i kontakt med forsikringsselskapet.

– Jeg har ikke fått noe konkret svar fra forsikringsselskapet ennå. De ler jo når jeg ringer. Dette er helt nytt for dem, sier han.

Ifølge Aftret har heller ikke takstmannen sett lignende skader gjort av hakkespett tidligere.

– Det er klart det vil koste å få opp en snekker og skaffe villmarkspanel. Jeg har regnet litt på kostnadene, og det blir jo nesten 20 000 for en planke.

Vil sjarmere damene

Hytteeieren var sikker på at det måtte være snakk om mange fugler, men sier at fuglekjenneren Jostein Sandvik har fortalt ham at det bare er snakk om en fugl.

– Det skal visst være snakk om en liten sjarmør som holder på å frir til damene. Jo større hull, jo høyere opp, jo bedre sjekketriks.

(Artikkelen fortsetter under bildet).

– Det ser ikke ut på marka. Jeg har nok fyringsved for hele vinteren nå. Flisene er jo 30-40 cm lange. Det er nesten ikke til å tro, sier den sjokkerte hytteeieren. Foto: Privat

Skal lure hakkespetten

Den lille krabaten har skapt hodebry for hytteeieren, men nå tror han at han vet hvordan han skal få beileren til å holde seg unna.

– Jeg har hørt at hvis man lager en hakkespett av tre, og spikrer den opp på veggen, så forsvinner hakkespettene.

Nå har Aftret bestilt tre slike hakkespetter som han skal feste på veggen.

Han tenkte han skulle henge opp fiskegarn rundt hytta.

– Det likte ikke folk noe særlig, siden hakkespetten er fredet.

Nå tror han det er flere som vil få seg en overraskelse når de skal på hyttetur.

– De fleste har jo låst av hyttene sine for vinteren nå, men jeg er helt sikker på at det er flere som ikke vet at de har fått besøk av den lille karen.

Innholdet som skulle vises her støttes dessverre ikke lenger.